הרצי הלוי

הרצל (הרצי) הלוי (נולד ב־17 בדצמבר 1967) הוא קצין בדרגת רב-אלוף, המכהן כראש המטה הכללי ה־23 של צה"ל. מפקד על צה"ל במלחמת חרבות ברזל. 

בתפקידיו הקודמים שימש בין היתר סגן הרמטכ"ל, מפקד פיקוד הדרום, ראש אמ"ן, מפקד המכללה הבין-זרועית לפיקוד ולמטה, מפקד עוצבת הגליל, ראש חטיבת ההפעלה המבצעית באמ"ן, מפקד חטיבת הצנחנים, מפקד חטיבת מנשה ומפקד סיירת מטכ"ל.

ביוגרפיה 
הלוי נולד, גדל והתחנך בירושלים. אביו, שלמה הלוי, הוא בנם של חיים שלום הלוי (גורדין), יליד בריסק שבבלארוס, שהיה פעיל באצ"ל ובגדוד מגיני השפה, ושל צילה, בתו של הרב דב בער הכהן קוק ואחייניתו של הרב אברהם יצחק הכהן קוק. אמו, לינה, היא נצר למשפחת פרנס ולמשפחת מזרחי-צורף. הוא נקרא על שם דודו, הרצל (הרצי) הלוי, שנהרג בקרב על ירושלים במלחמת ששת הימים. למד בבית-הספר התיכון הדתי הימלפרב והיה חניך בשבט "משואות" של הצופים הדתיים.

שירותו הצבאי 

התגייס לצה"ל בשנת 1985. תחילה שירת בגרעין נח"ל בקיבוץ בצפון ישראל. לאחר מכן התנדב לחטיבת הצנחנים, לגדוד הנח"ל המוצנח. עבר מסלול הכשרה כלוחם, קורס מ"כים חי"ר וקורס קציני חי"ר. בסיום הקורס חזר לגדוד הנח"ל המוצנח, ומונה למפקד מחלקה. לאחר מכן שירת כקצין המבצעים הגדודי. בהמשך שימש כמפקד פלוגת מסלול בגדוד 101. לאחר מכן מונה למפקד פלוגה רובאית בגדוד 101. בשנת 1992 מונה למפקד פלנ"ט צנחנים, והוביל אותה בלחימה בדרום לבנון. במהלך תפקידו כמפקד הפלנ"ט, שימש כמפקד מוצב ריחן, המוצב הצפוני ביותר שהחזיק צה"ל ברצועת הביטחון בדרום לבנון, בזמן שהפלוגה תפסה קו בגזרה. במהלך השהות בקו הוביל כוח מן הפלוגה במבצע פינה אחרת. בתפקיד זה שירת עד שנת 1993.

בשנת 1993 עבר לשרת בסיירת מטכ"ל ומונה למפקד פלגת ההכשרות ביחידה. לאחר מכן מונה ל"" מבצעים. בהמשך שירת במערך המבצעים המיוחדים באמ"ן. לאחר מכן מונה לסגן מפקד הסיירת. במסגרת תפקידיו השתתף במבצעים רבים, ובהם, מבצע עוקץ ארסי, במהלכו נחטף מוסטפא דיראני, ובניסיון החילוץ של נחשון וקסמן. ב-7 במרץ 2001 הועלה לדרגת סא"ל ומונה למפקד סיירת מטכ"ל, והוביל אותה בלחימה במבצע חומת מגן ובמבצעים נוספים. בסיום תפקידו בשנת 2004, הועלה לדרגת אל"ם, ויצא ללימודים בארצות הברית.

תפקידי מח"ט 

במהלך ביצוע תוכנית ההתנתקות שהה בלימודים בארצות הברית, ומיד אחריה, ב-11 בספטמבר 2005, מונה למפקד חטיבת מנשה, ושימש בתפקיד עד 12 ביוני 2007. ב-22 באוגוסט 2007 מונה למפקד חטיבת הצנחנים, והוביל את החטיבה בין היתר במבצע אתגר כפול ובמבצע עופרת יצוקה. במהלך המבצע פיקד על החטיבה ועל גדוד שריון שצורף כסיוע, בקרבות בצפון רצועת עזה, בגזרות הערים בית חאנון, בית לאהיא ואל-עטטרה, ובמרחבי שיגור הרקטות שבאזור. ב-20 באוגוסט 2009 סיים את תפקידו.

תפקידי תא"ל 
בספטמבר 2009 הועלה לדרגת תא"ל ומונה לראש חטיבת ההפעלה המבצעית באמ"ן, תפקיד בו כיהן עד 11 באוקטובר 2011. ב-6 בנובמבר 2011 מונה למפקד עוצבת הגליל. בדצמבר 2012 זכתה האוגדה בפיקודו בפרס הרמטכ"ל ליחידות מצטיינות, על תפיסת הפעלה חדשה החולקת ידע בין היחידות האורגניות של האוגדה לבין אלו המסתפחות אליה לעיתים. את תפקידו סיים ב-28 בנובמבר 2013. בשנת 2014 מונה למפקד המכללה הבין-זרועית לפיקוד ולמטה. במקביל מונה לחבר הצוות לבחינה וליישום מסקנות דו"ח ועדת טירקל, לחקר אירועי המשט לעזה.

ראש אמ"ן 
ב-18 בספטמבר 2014 הועלה לדרגת אלוף וב-22 בספטמבר מונה לראש אמ"ן, תפקיד בו החזיק עד 28 במרץ 2018. בתפקידו הגביר את שיתוף הפעולה עם השב"כ ועם המוסד וחתם על מזכר הבנות בין אמ"ן לשב"כ שהביא לסיומה את היריבות בין שני גופים בדבר הקצאת משאבים וחלוקת סמכויות. ב-2015 הרמטכ"ל גדי איזנקוט הורה לו לעמוד בראש צוות לבחינת אפשרויות ייעול מערך הסייבר והפרדתו מיחידה 8200. על תפקוד אמ"ן במבצע צוק איתן לפני שנכנס לתפקיד אמר שאמ"ן פעל במבצע כראוי אך לא היה נטול בעיות; נועם אמיר כתב על תקופתו באמ"ן:

כראש אמ"ן הזהיר הלוי בתחילת 2016 ש"המצב הכלכלי הקשה ברצועת עזה עלול להביא לפיצוץ שיופנה כלפי ישראל, למרות מאמצי החמאס לשמור על רגיעה." בנוסף טען שההתקדמות בשיקום עזה אטית מדי ואינה מספקת וש"החמאס עושה מצדו מאמצים רבים כדי לשמור על רגיעה ולרסן ארגוני טרור הפועלים ברצועה". בסקירה ביוני 2017 ציין הלוי את הדילמה בין מתן אפשרות לרצועת עזה להשתקם לבין העובדה שהחמאס משתמש באמצעים הניתנים לו, כמו בטון וחשמל לצורך בניית כח למלחמה בישראל. הוא אמר שצריך להעמיד את חמאס בפני בחירה בין שיקום הרצועה לבין התעצמות. 

בראשית מרץ 2017, הלוי העריך שחמאס וחזבאללה לא מעוניינים בעימות צבאי "בטווח הזמן הקרוב". הוא טען שההרתעה הישראלית מפחיתה את סבירותה של מלחמה יזומה, אך שבניין כוח צבאי של שחקנים לא־מדינתיים שמעוניינים להרתיע באמצעותו את ישראל ולהרחיק מלחמה, גורם פרדוקסלית להעלאת סבירותה מפני פעולותיה של ישראל נגד קיומו בידיים ללא .

הלוי גם ציין את איראן כמדינה שמחמשת ארגוני טרור רבים, כולל בטכנולוגיות מתקדמות, וקרא לעולם לרסן את איראן.

מפקד פיקוד דרום
ב-6 ביוני 2018 מונה למפקד פיקוד הדרום. במהלך תפקידו יזם בוחן רף, אותו עברו כלל החטיבות בסדיר ובמילואים המיועדות לקחת חלק בלחימה ברצועת עזה. הוא הוביל את הפיקוד בין היתר בימי הקרב שהתקיימו בנובמבר 2018, במאי 2019 ובמבצע חגורה שחורה. בתפקיד זה שירת עד 21 במרץ 2021. 

בתקופתו המשיך תהליך ההחמרה בהוראות הפתיחה באש על גבול רצועת עזה שהחל בתחילת 2018. עומק הפרימטר בקרבת הגבול שאליו אסור לעזתים להיכנס צומצם מ-300 מטרים ל-100 מטרים והוטלו הגבלות קשות על ירי נגד עזתים לא חמושים שאפשרו להם לגשת עד לגדר. צה"ל נמנע מלירות נגד עזתים שחצו את הגדר ונגד משליכי בקבוקי תבערה. באמצע 2019 אף הוטלו הגבלות על ירי כלפי חמושים המתקרבים לגדר מחשש לפגיעה באנשי חמאס המרסנים את המהומות. 

נועם אמיר כתב על תקופתו בפיקוד דרום:
"לפניו צה”ל בעיקר הכיל את רצועת עזה וארגוני הטרור שבה; בתקופתו למדו ארגוני הטרור שצה”ל הוא לא צבא שצופה מן הצד, וכל פעולת טרור נענית בתגובה חריפה. סבבי הלחימה הוכיחו את עצמם, והובלת הפיקוד לסיכול ממוקד ברצועה תוך היערכות למלחמה, משימה שקיבל ביום הראשון מהרמטכ”ל כוכבי, סידרה לצה”ל שקט בדרום – כזה שמאפשר לצבא למקד את שיא יכולותיו בזירות אחרות ומאתגרות לא פחות."

סגן הרמטכ"ל
ב-11 ביולי 2021 מונה לסגן הרמטכ"ל, תפקיד אותו מילא עד 31 באוקטובר 2022.

רמטכ"ל 

ב-4 בספטמבר 2022, הודיע שר הביטחון בני גנץ, על כוונתו למנותו לרמטכ"ל ה-23 של צה"ל. ב-23 באוקטובר אישרה הממשלה את המינוי. ב-16 בינואר 2023 הועלה לדרגת רב-אלוף ונכנס לתפקידו כראש המטה הכללי.

זמן קצר לאחר כניסתו לתפקיד קיים צה"ל את תרגיל "אלוני בזלת", תרגיל רב-חיילי, הגדול ביותר מסוגו, ביחד עם פיקוד מרכז של ארצות הברית. במקביל נמשכו מבצע שובר גלים והמערכה בין המלחמות.

המחאה הציבורית נגד הרפורמה המשפטית לוותה גם בהודעות של חיילי מילואים על הימנעות מהתייצבות לשירות. במקביל חלה הסלמה, במספר אירועים בגבול ישראל–לבנון, כולל חדירת מחבל לתוך ישראל.

במאי, שבוע לאחר מטח ירי על עוטף עזה, החל מבצע מגן וחץ נגד הג'יהאד האסלאמי הפלסטיני בסדרת סיכולים ממוקדים נגד מפקדי הארגון.

בלילה שלפני מתקפת הפתע על ישראל של החמאס, שהחלה בבוקר של 7 באוקטובר 2023, עודכן הלוי במידע על פעילות חריגה של חמאס, הוא קיים התייעצויות בעניין עם אלופי המטה הכללי והוחלט שלא להעלות את רמת הכוננות. המידע לא פורש כמעיד על מתקפה נרחבת והלוי לא נקט באמצעים לקדם את פני המתקפה, שבה נהרגו מאות חיילים ואזרחים ישראלים. בתגובה למתקפה החלה ישראל במלחמת חרבות ברזל, שבה תקף צה"ל ברצועת עזה.

השכלה וחיים אישיים 
הלוי מתגורר בכפר האורנים, נשוי לשרון ואב לארבעה. מקיים אורח חיים מסורתי. בעל תואר ראשון בפילוסופיה ומנהל עסקים מהאוניברסיטה העברית בירושלים, ותואר שני בניהול משאבים לאומיים מהאוניברסיטה לביטחון לאומי בוושינגטון. אחיו, אמיר הלוי, כיהן כמנכ"ל משרד התיירות.

אילן יוחסין

קישורים חיצוניים 

 קורות חיים (עמ' 2), באתר חדשות מחלקה ראשונה
 
 
 
 
 Jodi Rudoren, To a Philosopher-General in Israel, Peace Is the Time to Prepare for War, הניו יורק טיימס, November 15, 2013
 
 
 

מאמרים פרי עטו:
 
 
 

מנאומיו:

הערות שוליים 

מפקדי סיירת מטכ"ל
מפקדי חטיבת מנשה
מפקדי חטיבת הצנחנים
ראשי חטיבת ההפעלה המבצעית
מפקדי עוצבת הגליל
מפקדי המכללה לפיקוד ולמטה
ראשי אמ"ן
מפקדי פיקוד הדרום
סגני רמטכ"ל
ראשי המטה הכללי
חברי המטה הכללי של צה"ל
בוגרי תיכון הימלפרב
בוגרי הצופים הדתיים
בוגרי תנועת הצופים בישראל
חברי גרעיני נח"ל
בוגרי האוניברסיטה העברית בירושלים
בוגרי האוניברסיטה לביטחון לאומי
משפחת קוק
כפר האורנים: אישים
בוגרי האוניברסיטה העברית בירושלים: בית הספר למנהל עסקים
ישראלים שנולדו ב-1967